PASVIROJO BRŪKŠNIO RAŠYMO ATMINTINĖ

	Pasvirieji brūkšniai yra dvejopi – kairinis \ ir dešininis / brūkšnys. Lietuvių kalbos rašyboje paprastai vartojamas pasvirasis dešininis brūkšnys, pasvirasis kairinis brūkšnys vartojamas kompiuterijoje.

	Pasvirasis brūkšnys (su tarpais) gali būti rašomas tarp žodžių ir grafinių santrumpų šiais atvejais: 

	a)  alternatyvai žymėti, paprastai ne rišliame tekste, o išvardijimuose, lentelėse ir pan. 
	tel. / faks.; einamoji / atsiskaitomoji sąskaita; vardas ir pavardė / įmonės pavadinimas; sprendimus priima rajonų / miestų tarybos

	b) cituojant eiliuotą tekstą viena eilute, t. y. žymint eilučių ribas
	Tai gražiai skambėjo žodžiai: / Laukas, pieva, kelias, upė. / Tai gražiai iš jų išaugo / Vienas žodis – LIETUVA! (Justinas Marcinkevičius)

	Lietuvių kalboje alternatyvą rišliame tekste įprasta dažniau žymėti skliaustais (ypač taip patartina daryti administraciniuose tekstuose) 
	sprendimus priima rajonų (miestų) tarybos; suderintas (vizuotas) dokumento projektas perduodamas pasirašyti 

	Pasvirasis dešininis brūkšnys nerašomas tarp žodžių, susijusių sintaksinės priklausomybės santykiais, santrumpų 
	asmens kodas – a. k., AK (ne a/k); atsiskaitomoji sąskaita – a. s. (ne a/s); pašto dėžutė – p. d. (ne p/d); lopšelis-darželis (ne l/d)

	Pasvirasis brūkšnys (be tarpų) gali būti vartojamas tarp simbolinių santrumpų šiais atvejais:  

	a) nurodant kokio nors fizikinio dydžio reikšmę pasirinktoje vienetų sistemoje 
	vėjas 5–7 m/s (metrų per sekundę); važiavo 150 km/h (kilometrų per valandą) greičiu; hemoglobinas 120 g/l (gramų litre)

	b) žymint kainas 
	571 Eur/m² (tiek eurų už vieną kvadratinį metrą), 90 Eur/mėn. (tiek eurų už mėnesio nuomą); gyventojai už elektros energiją moka 0,027 Eur/kWh

	Pasvirasis brūkšnys (be tarpų) gali būti vartojamas specialiuose tekstuose: 

	a) dokumentų indeksuose (numeriuose) 
	reglamentas 759/62; direktyva 80/987/EEB

	b) nurodant interneto svetainės adresą 
	http://www.lkz.lt/startas.htm  

	Pasvirasis brūkšnys nerašomas šiais atvejais: 

	a) nurodant metų ar laikotarpio ribas 
	2000–2020 m. (ne 2000/2020 m.); 2011–2012 m. (ne 2011/2012 m.) 

	b) žymint datą skaitmeniniu būdu 
	2020-02-02 (ne 2020/02/02)

	Vienas šalia kito du pasvirieji brūkšniai gali būti rašomi šiais atvejais: 

	a) cituojant eiliuotą tekstą viena eilute – posmų riboms žymėti 
	Henrikas Radauskas / Ąžuolas / Aš tokio ąžuolo kaip gyvas nemačiau: / Jo šakos veržiasi, kaip paukščiai, vis aukščiau, // Ir saulė vakare į jį kaip jūron grimzta, / Ir spinduliai jame triukšmauja ir nerimsta, // Ir plaukia jis erdvėj, didingas ir platus, / Kaip senas burlaivis į tolimus kraštus. //

	b) rašant interneto svetainės adresą – hipertekstų persiuntimo protokolams žymėti 
	http://www.lki.lt., https://www.vle.lt

